Vechetación mediterrania

A vechetación mediterrania se caracteriza por a suya adaptación a los veranos calorosos y secos d'o clima mediterranio. En a mayor parte d'a superficie de clima mediterranio a vechetación potencial ye a selva mediterrania, dominada por anchiospermas con fuella esclerofila como a carrasca. Sindembargo tamién bi ha matigals mediterranios y estepas mediterranias, que s'han estendillau muito a costa d'as selvas por l'acción humana. Os cultivos mediterranios tamién han ocupau muito espacio d'a superficie d'antigas selvas mediterranias.

As selvas esclerofilas mediterranias compiten en toz os pisos bioclimaticos con selvas de coniferas tamién adaptadas a lo clima mediterranio y que l'hombre ha aduyau a estendillar-se.

Cuan o clima, o suelo u l'acción humana no permiten a formación d'una selva trobamos un matigal mediterranio, dito garriga en catalán, maquis en francés, y "matigal" a secas en aragonés.

En puestos muito aridos a man d'os disiertos subtropicals como o disierto d'o Sahara u zonas interiors con clima mediterranio subdesertico ye posible trobar formacions herbacias ditas "estepas mediterranias", como ye o caso d'os Monegros y atras partes d'o sector central d'a depresión d'Ebro.

Categoría:Cheobotanica
Categoría:Biomas